***Изх.№ 152/24.03.2025 г.***

**ДО**

**Г-Н ТОМИСЛАВ ДОНЧЕВ,**

**ЗАМЕСТНИК МИНИСТЪР-ПРЕДСЕДАТЕЛ И**

**МИНИСТЪР НА ИНОВАЦИИТЕ И РАСТЕЖА,**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**Относно:** Законопроект за изменение и допълнение на Закона за държавния служител, № 51-554-01-46, внесен от Божидар Божанов и група народни представители.

**УВАЖАЕМИ ГОСПОДИН ПРЕДСЕДАТЕЛ,**

На проведеното на 18 март 2025 г. заседание на Комисията по трудово законодателство към НСТС Асоциацията на индустриалния капитал в България подкрепи законопроекта за изменение и допълнение на Закона за държавния служител, № 51-554-01-46, внесен от Божидар Божанов и група народни представители. Смятаме, че предложените норми са насочени към преодоляване на текущи проблеми, съдържат недостатъчни, но необходими реформи за тяхното разрешаване и поради тези причини следва да бъдат подкрепени от българския бизнес.

Приетото през 2016 г., отлагано и в крайна сметка отменено през 2019 г. правило относно това постъпването на държавна служба в съответната администрация задължително да се предхожда от конкурс, който включва централизиран етап и децентрализиран етап, така и не получи практически шанс да прояви целения с него резултат, а с отмяната му – това стана и невъзможно. Тази предлагана за възстановяване норма е начин да се установи съответствието на държавните служители с конкретни базисни критерии, за да може да се извършат необходими реформи, свързани със статуса на държавната служба, която да упражняват компетентни, с интегритет и полезност за обществото служители. Като последица от приемането на тази норма и в допълнение към нейната полезност е, че тя е възможност за реформа на държавната служба, която да доведе до по-пригоден брой заети, по-мотивирани и с по-високи доходи – цел на цялото общество. Не на последно място - това е също възможност за повишаване на авторитета и привлекателността на държавната служба.

Подкрепяме също предлаганата с Преходните и заключителни разпоредби, §12, нова ал. 4 в чл. 7 от Закона за администрацията, уреждаща споделените услуги. Разглеждаме това предложение като възможност за подобряване на работата на администрацията като цяло, тъй като възможността за извършването на съответните услуги от централизирани звена, от една страна, ще подобри достъпа до услуги, а от друга - ще доведе до оптимизиране на отделните администрации. В допълнение – това законодателно предложение е в пълно съответствие с действащи и полезни за стопанския оборот актове като чл. 2 ЗЕУ относно еднократното събиране и създаване на данни (което е изрично уредено с предлаганата с §16 редакция), с чл. 5, ал. 2 ЗОАРАКСД относно забраната за изискване на предоставяне на информация или документи, които са налични в администрацията, с чл. 23, ал. 6 ЗТРРЮЛНЦ относно забраната да се изисква доказването на обстоятелства, вписани или обявени в съответните регистри.

Подкрепяме и предлаганите с § 9, § 13 и § 14 ограничения на размерите на допълнителните възнаграждения. Смятаме, че така се преодолява, макар и не напълно, съществуващата практика допълнителни възнаграждения в една администрация да са по-големи от основните възнаграждения на служители със същия ранг в друга, което е неправилно и демотивиращо.

Запознати сме с позиции, изразени против обсъжданото законодателно предложение. Убедено смятаме, че въпреки всякакви бележки, относими към несъвършенства на законопроекта, същият трябва да бъде категорично подкрепен, защото е основа за провеждане на закъснели и поради това още по-необходими реформи на държавната служба и в администрацията като цяло.

**С УВАЖЕНИЕ,**

**РУМЕН РАДЕВ, /П/**

**ПРЕДСЕДАТЕЛ НА УПРАВИТЕЛНИЯ СЪВЕТ**

**НА АСОЦИАЦИЯ НА ИНДУСТРИАЛНИЯ КАПИТАЛ В БЪЛГАРИЯ**